CELEX: 32016D2273
Language: hu
Date: 2016-12-15 00:00:00
Title: A Bizottság (EU) 2016/2273 végrehajtási határozata (2016. december 15.) Kanada elismert tőzsdéinek a 648/2012/EU európai parlamenti és tanácsi rendelet szerinti egyenértékűségéről (EGT-vonatkozású szöveg )

16.12.2016   
            
            
               HU
            
            
               Az Európai Unió Hivatalos Lapja
            
            
               L 342/51
            
         A BIZOTTSÁG (EU) 2016/2273 VÉGREHAJTÁSI HATÁROZATA
   (2016. december 15.)
   Kanada elismert tőzsdéinek a 648/2012/EU európai parlamenti és tanácsi rendelet szerinti egyenértékűségéről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre (1) és különösen annak 2a. cikke (2) bekezdésére,
   mivel:
   
               (1)
            
            
               A 648/2012/EU rendelet elszámolási és kétoldalú kockázatkezelési követelményeket határoz meg a tőzsdén kívüli származtatott ügyletek vonatkozásában, valamint jelentéstételi kötelezettséget ír elő ezekre az ügyletekre. A 648/2012/EU rendelet 2. cikkének 7. pontja értelmében a tőzsdén kívüli származtatott ügylet olyan származtatott ügylet, amelynek végrehajtására nem a 2004/39/EK európai parlamenti és tanácsi irányelv (2) 4. cikke (1) bekezdése 14. pontjának értelmében vett szabályozott piacon vagy a 648/2012/EU rendelet 2a. cikkével összhangban a szabályozott piaccal egyenértékűnek tekintett harmadik országbeli piacon kerül sor. Ennélfogva bármely származtatott ügylet, amelynek végrehajtására a szabályozott piaccal nem egyenértékűnek tekintett harmadik országbeli piacon kerül sor, a 648/2012/EU rendelet alkalmazásában tőzsdén kívüli származtatott ügyletként osztályozható.
            
         
               (2)
            
            
               A 648/2012/EU rendelet 2a. cikkével összhangban egy harmadik országbeli piac akkor tekinthető egyenértékűnek valamely szabályozott piaccal, amennyiben megfelel a 2004/39/EK irányelv III. címében meghatározott követelményekkel egyenértékű, jogilag kötelező érvényű követelményeknek, továbbá folyamatos és hatékony felügyelet és végrehajtás hatálya alá esik a szóban forgó harmadik országban.
            
         
               (3)
            
            
               Ahhoz, hogy valamely harmadik ország piacát a 2004/39/EK irányelv értelmében szabályozott piaccal egyenértékűnek lehessen tekinteni, az alkalmazandó jogilag kötelező érvényű követelményeknek és felügyeleti és végrehajtási intézkedéseknek lényegileg az uniós követelményekkel egyenértékű eredményre kell vezetnie az elért szabályozási célkitűzések tekintetében. Ezen egyenértékűségi értékelés célja tehát annak ellenőrzése, hogy a Kanada elismert tőzsdéire vonatkozó, jogilag kötelező érvényű követelmények egyenértékűek-e a 2004/39/EK irányelv III. címében meghatározott követelményekkel, és hogy az említett piacok folyamatos és hatékony felügyelet és végrehajtás hatálya alá esnek-e. Az e határozat elfogadásának napján elismert tőzsdeként engedélyezett tőzsdéket ennélfogva a 2004/39/EK irányelv értelmében szabályozott piaccal egyenértékű piacként kell meghatározni.
            
         
               (4)
            
            
               A Kanadában engedélyezett elismert tőzsdékre vonatkozó, jogilag kötelező érvényű követelmények struktúrája háromszintes. Az első szint tartományi és területi jogszabályokból áll, amelyek meghatározzák azokat az általános követelményeket, amelyeknek a kereskedési helyszínek működtetőinek meg kell felelniük, amennyiben egy tartományban vagy területen tevékenységet kívánnak folytatni. Az elismert tőzsdékre alkalmazandó konkrétabb és részletesebb követelményeket a második szintet alkotó nemzeti eszközök határozzák meg. Az egyes tartományok és területek értékpapírpiaci szabályozó hatóságai által elfogadott nemzeti eszközök olyan területekre terjednek ki, mint a méltányos hozzáférés és átláthatóság, klíring- és elszámolási rendszerek, jelentéstételi és nyilvánosságra hozatali követelmények. A harmadik szintet az elismerésre vonatkozó rendelkezések alkotják. Ezek az érintett értékpapírpiaci szabályozó hatóságok által kerülnek kibocsátásra minden egyes elismert tőzsde esetében, és tartalmazzák mindazokat a működési feltételeket, amelyeket minden elismert tőzsdének teljesítenie kell. A bármely értékpapírpiaci szabályozó hatóság által kibocsátott elismerésre vonatkozó rendelkezések jogerővel bírnak, és az azokban meghatározott feltételek bármilyen módon történő megsértése az értékpapírjog és az árutőzsdei határidős ügyletekre vonatkozó jog megsértését jelenti.
            
         
               (5)
            
            
               A Kanadában elismert tőzsdékre alkalmazandó, jogilag kötelező érvényű követelmények számottevő eredményeket hoznak, amelyek egyenértékűek a 2004/39/EU irányelv III. címében meghatározott követelményekkel az alábbi területeken: engedélyeztetési eljárás, a fogalommeghatározásokra vonatkozó követelmények, az elismert tőzsdékhez való hozzáférésre, a szervezetre, a felső vezetésre, a pénzügyi eszközök kereskedésbe történő bevezetésére, illetve kereskedésének felfüggesztésére és azok kereskedésből való törlésére, az elismert tőzsdékre vonatkozó szabályoknak való megfelelés nyomon követésére és az elszámolási és kiegyenlítési megállapodásokhoz való hozzáférésre vonatkozó követelmények.
            
         
               (6)
            
            
               A 2004/39/EK irányelv értelmében a kereskedés előtti és utáni átláthatósági követelmények kizárólag a szabályozott piacokra bevezetett részvényekre alkalmazandók. Annak ellenére, hogy a Kanadában engedélyezett elismert tőzsdéken engedélyezett a részvényekkel való kereskedés, a Bizottság úgy véli, hogy az említett követelmények értékelése nem releváns e határozat alkalmazásában, tekintve, hogy célja az, hogy ellenőrizze a harmadik országbeli piacokra alkalmazandó, jogilag kötelező érvényű követelmények egyenértékűségét a szóban forgó piacokon végrehajtott származtatott ügyletek tekintetében.
            
         
               (7)
            
            
               Meg kell tehát állapítani, hogy a Kanadában engedélyezett elismert tőzsdékre vonatkozó, jogilag kötelező érvényű követelmények a 2004/39/EK irányelv III. címében meghatározott követelményekkel egyenértékű eredményeket hoznak.
            
         
               (8)
            
            
               Az értékpapírpiaci szabályozó hatóságok felelnek a joghatóságukon belül engedélyezett elismert tőzsdék szabályozásáért és felügyeletéért. Az említett hatóságok felügyeleti hatásköre magában foglalja többek között a kereskedésre, valamint az elismert tőzsdék tevékenysége folytatásának módjára vonatkozó döntési jogosultságot. Emellett az elismert tőzsdék az elismerésükre vonatkozó rendelkezésekben foglalt feltételek alapján kötelesek jelenteni az értékpapírpiaci szabályozó hatóságok felé, ha fennáll annak gyanúja, hogy a résztvevők és azok ügyfelei megsértették az értékpapírjogot, továbbá kötelesek az értékpapírpiaci szabályozó hatóságok felé rendszeresen beszámolni vizsgálataik és fegyelmi intézkedéseik aktuális állásáról. Az elismert tőzsdék felügyeleti kötelezettségeik ellátásához saját vizsgálati és végrehajtási személyzettel rendelkeznek, amely folyamatosan nyomon követi a kereskedést, és a kereskedéssel kapcsolatos helyszíni dokumentumalapú vizsgálatot végez a résztevőknél. Az értékpapírpiaci szabályozó hatóságok továbbá szankcionálási hatáskörrel rendelkeznek az értékpapírjog (jogalkotási aktusok, nemzeti eszközök, szabályok és elismerésre vonatkozó rendelkezések) elismert tőzsdék általi megsértésének esetén. A szankciók bírságokat, elmarasztalásokat, az elismerésre vonatkozó rendelkezések visszavonását vagy a bejegyzés felfüggesztését foglalják magukban, illetve olyan további feltételek meghatározását, amelyeket az elismert tőzsdéknek az értékpapírjognak való megfelelés érdekében teljesíteniük kell.
            
         
               (9)
            
            
               Meg kell tehát állapítani, hogy az említett pénzügyi piacok tekintetében Kanadában folyamatosan biztosított a hatékony felügyelet és érvényesíthetőség.
            
         
               (10)
            
            
               A 648/2012/EU rendelet 2a. cikkében meghatározott feltételeket ezért úgy kell tekinteni, hogy azok teljesülnek a Kanadában engedélyezett elismert tőzsdék vonatkozásában.
            
         
               (11)
            
            
               Ez a határozat az elfogadásakor Kanadában alkalmazandó, elismert tőzsdékre vonatkozó, jogilag kötelező érvényű követelményeken alapul. A Bizottságnak továbbra is rendszeresen nyomon kell követnie az elismert tőzsdékkel kapcsolatos jogi és felügyeleti keretrendszer alakulását, valamint az e határozat meghozatalának alapját képező feltételek teljesülését. A Bizottságnak különösen a 600/2014/EU európai parlamenti és tanácsi rendelet (3) és a 2014/65/EU európai parlamenti és tanácsi irányelv (4) alkalmazandóvá válásának fényében kell felülvizsgálnia e határozatot.
            
         
               (12)
            
            
               A kanadai elismert tőzsdékre alkalmazandó jogi és felügyeleti keretrendszer rendszeres felülvizsgálata nem érinti annak a lehetőségét, hogy a Bizottság bármikor meghatározott felülvizsgálatot végezzen, amennyiben a releváns fejlemények szükségessé teszik az e határozattal biztosított egyenértékűség Bizottság általi újraértékelését. Az ilyen újraértékelés e határozat visszavonásához vezethet.
            
         
               (13)
            
            
               Az e határozatban előírt intézkedések összhangban vannak az Európai Értékpapír-bizottság véleményével,
            
         ELFOGADTA EZT A HATÁROZATOT:
   1. cikk
   A 648/2012/EU rendelet 2. cikkének 7. pontja alkalmazásában a Kanadában elismert és a mellékletben meghatározott tőzsdék a 2004/39/EK irányelv 4. cikke (1) bekezdésének 14. pontjában meghatározott szabályozott piacokkal egyenértékűnek tekintendők.
   2. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2016. december 15-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 201., 2012.7.27., 1. o.
   
   
      (2)  Az Európai Parlament és a Tanács 2004/39/EK irányelve (2004. április 21.) a pénzügyi eszközök piacairól, a 85/611/EGK és a 93/6/EGK tanácsi irányelv, és a 2000/12/EK európai parlamenti és tanácsi irányelv módosításáról, valamint a 93/22/EGK tanácsi irányelv hatályon kívül helyezéséről (HL L 145., 2004.4.30., 1. o.).
   
      (3)  Az Európai Parlament és a Tanács 600/2014/EU rendelete (2014. május 15.) a pénzügyi eszközök piacairól és a 648/2012/EU rendelet módosításáról (HL L 173., 2014.6.12., 84. o.).
   
      (4)  Az Európai Parlament és a Tanács 2014. május 15-i 2014/65/EU irányelve a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról (HL L 173., 2014.6.12., 349. o.)
   
      MELLÉKLET
      Az 1. cikkben említett kanadai elismert tőzsdék
      
                  a)
               
               
                  Bourse de Montréal Inc.
               
            
                  b)
               
               
                  Canadian Securities Exchange
               
            
                  c)
               
               
                  ICE Futures Canada, Inc.
               
            
                  d)
               
               
                  NGX Inc.
               
            
                  e)
               
               
                  TSX Inc.
               
            
                  f)
               
               
                  TSX Venture Inc.
               
            
                  g)
               
               
                  Alpha Exchange Inc.
               
            
                  h)
               
               
                  Aequitas Neo Exchange Inc.